text: Politiet efterlyser vidner til drabsforsøg på rasteplads
  13 december 2017 kl. 18.15
  Politiet efterlyser vidner i sagen om forsøg på manddrab på Skærup Rasteplads Vest på motorvejen mellem Vejle og Kolding lørdag aften.
  Sydøstjyllands Politi efterlyser nu vidner i forbindelse med et forsøg på manddrab lørdag den 9. december 2017 ved Skærup Rasteplads Vest. Det er det sydlige spor på motorvej E45 mellem Vejle og Kolding.
  Carsten Thostrup, vicepolitiinspektør, Sydøstjyllands Politi: "Det skete foran Shell på Skærup Rasteplads Vest omkring klokken 23. Her opstår der tumult mellem flere mænd, hvorunder en 23-årig mand blev forfulgt af fire til fem gerningsmænd."
  - Det skete foran Shell på Skærup Rasteplads Vest omkring klokken 23. Her opstår der tumult mellem flere mænd, hvor en 23-årig mand blev forfulgt af fire til fem gerningsmænd, fortæller vicepolitiinspektør Carsten Thostrup fra Sydøstjyllands Politi
  Gerningsmændene er mellem 18 og 25 år, og de var iført mørk påklædning.
  Under forfølgelsen blev det 23-årige offer indhentet tæt på rastepladsens tilkørsel til E45 i sydlig retning mod Fyn, hvor han bliver overfaldet med flere knivstik, slag og spark. Efter overfaldet blev den 23-årige mand efterladt i vejkanten. Sydøstjyllands Politi betragter overfaldet som et drabsforsøg.
  Forud for drabsforsøget opholdt gerningsmændene sig omkring 20 – 25 minutter ved tankanlægget på Shell. De fire til fem gerningsmænd kom muligvis kørende til stedet i en sort personbil, Hyundai, Getz med dansk indregistreringsnummer.
  Gerningsmændene forlod kort tid efter drabsforsøget gerningsstedet, og kørte ud på E45 i sydlig retning mod Fyn.
  Har du set noget, der kan hjælpe Sydøstjyllands Politi nærmere en opklaring af sagen, så kontakt politiet på 1-1-4.
  
  